## La Conselleria d'Educació establix els requisits dels docents de l'Institut Marítimo-Pesquero del Mediterráneo d'Alacant

*** El centre es va convertir en centre integrat d'FP el curs passat sense la previsió de l'anterior Consell per al seu funcionament correcte
* Educació ha enviat ordinadors per a equipar les aules i treballa en l'adequació de les instal·lacions, que estan molt deteriorades**

La Direcció General de Formació Professional de la Conselleria d'Educació, Universitats i Ocupació, en col·laboració amb la inspecció educativa, està fent els tràmits oportuns perquè l'Institut Marítimo-Pesquero del Mediterráneo d'Alacant compte amb el personal qualificat, amb coneixement de la matèria, per al bon funcionament del centre.

“Este centre es va convertir en centre integrat d'FP el curs passat, amb presses i sense que l'anterior Consell tinguera previsió per al seu correcte funcionament durant este curs 2023-2024” segons ha assenyalat la directora general d'FP, Marta Armendia. “El major problema amb el qual compta el centre és la falta de professorat qualificat per a l'àmbit marítim, la qual cosa se suma al fet que les seues instal·lacions es troben en una situació molt precària i amb un equipament obsolet”, ha afegit la directora general.

L'Institut Marítimo-Pesquero del Mediterrani d'Alacant és un centre de caràcter singular, ja que el seu funcionament depén des de juny de 2023 de la Conselleria d'Agricultura, Ramaderia i Pesca i la d'Educació (competències compartides).

Per a assegurar el bon funcionament del centre, les dos conselleries, juntament amb altres representants de la comunitat educativa i laboral, han constituït una comissió de seguiment que ha acordat la plantilla necessària per a impartir els ensenyaments reglats de formació professional. “És de vital importància que la plantilla que es contracte compte amb els requisits establits per la Marina Mercant, perquè si no és així, l'alumnat no podria embarcar”, ha indicat la directora general d'FP.

D'esta manera, serà necessari comptar amb dos llocs complets de professors de Secundària de l'especialitat de Màquines, Serveis i Producció, amb el requisit de tindre la titulació mínima d'Oficial de Màquines de Segona Classe de Marina Mercant; un professor de Secundària de l'especialitat de Navegació i Instal·lacions Marines, amb el requisit de tindre com a mínim la titulació de Pilot de Segona Classe de Marina Mercant o bé la d'Oficial Radioelectrònic de Segona Classe de Marina Mercant”; tres llocs d'especialista en busseig; i dos llocs d'especialista de metge o infermer, amb coneixements específics de fisiologia aplicada a ambients hiperbàrics.

A més, des de la Conselleria d'Educació s'ha ordenat l'enviament urgent de 30 ordinadors per a començar a equipar les seues aules i s'estan mantenint reunions amb les persones responsables del centre per a conéixer de primera mà la seua situació i les seues necessitats per a oferir una educació de qualitat.

Fecha: 02/10/2023